Na temelju članka 35. Zakona o lokalnoj o lokalnoj i područnoj (regionalnoj) samoupravi (NN [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [36/09](https://www.zakon.hr/cms.htm?id=266), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763), 144/20), članka 5. stavka 1. točke 6. i 11. Zakona o sigurnosti prometa na cestama (Narodne novine [67/08](http://www.zakon.hr/cms.htm?id=429),[48/10](http://www.zakon.hr/cms.htm?id=430), [74/11](http://www.zakon.hr/cms.htm?id=431), [80/13](http://www.zakon.hr/cms.htm?id=432), [158/13](http://www.zakon.hr/cms.htm?id=616), [92/14](http://www.zakon.hr/cms.htm?id=1009), [64/15](http://www.zakon.hr/cms.htm?id=11454), [108/17](https://www.zakon.hr/cms.htm?id=25267), 70/19, 42/20) te članka 30. Statuta Općine Privlaka (“Službeni glasnik Zadarske županije” broj 5/18) Općinsko vijeće Općine Privlaka na 37. sjednici održanoj dana 26. veljače 2021. g., donosi:

**ODLUKU**

**o organizaciji, načinu naplate i kontrole parkiranja na**

**javnim parkiralištima u Općini Privlaka**

1. **OPĆE ODREDBE**

**Članak 1.**

Ovom se Odlukom o organizaciji, načinu naplate i kontrole parkiranja na javnim parkiralištima u Općini Privlaka (u daljnjem tekstu: Odluka) određuju parkirališne površine (u daljnjem tekstu: javna parkirališta), organizacija i način naplate parkiranja, te nadzor nad parkiranjem vozila na javnim parkiralištima s naplatom na području Općine Privlaka (u daljem tekstu: Općina).

**Članak 2.**

Javnim parkiralištem u smislu ove Odluke podrazumijeva se javna prometna površina namijenjena isključivo za zaustavljanje i parkiranje vozila.

Parkiralište na plaži je prostor koji je Općina odredila kao površinu na kojoj se privremeno vrši naplata parkiranja u danom kalendarskom razdoblju.

**Članak 3.**

Tehničke i organizacijske poslove, naplatu, nadzor nad parkiranjem vozila, te druge poslove na javnim parkiralištima, a sukladno odluci Općine, obavlja KOMUNALNO ARTIĆ d.o.o., Ivana Pavla II 34, 23 233 Privlaka (u daljnjem tekstu: Organizator parkiranja).

**Članak 4.**

Javno parkiralište s naplatom može biti stalno ili privremeno, ulično ili izvan ulično.

Stalna javna parkirališta s naplatom su parkirališta na kojima se parkiranje naplaćuje za cijelo vrijeme naplate parkiranja.

Privremena javna parkirališta s naplatom su parkirališta na kojima se parkiranje naplaćuje tijekom privremene regulacije prometa, određenih manifestacija i slično.

Ulična javna parkirališta s naplatom su parkirališta posebno označena horizontalnom i vertikalnom signalizacijom na kolniku i nogostupu u skladu s propisima o sigurnosti prometa te tehničkom dokumentacijom.

Izvan ulična javna parkirališta s naplatom su parkirališta koja se nalaze izvan kolnika, a označena su vertikalnom i horizontalnom signalizacijom u skladu s ovom odlukom i prostorno su definirana posebnim projektom.

Izvan ulična javna parkirališta s naplatom mogu biti asfaltirana i neasfaltirana, a ukoliko se radi o neasfaltiranim javnim parkiralištem ista se označavaju samo vertikalnom signalizacijom.

**Članak 5.**

Javna parkirališta moraju biti označena prometnom signalizacijom u skladu s propisima o sigurnosti prometa.

Javna parkirališta s naplatom moraju imati oznaku zone, dopuštenog trajanja parkiranja, vremena naplate parkiranja i visinu naknada za parkiranje.

Označavanje parkirališta horizontalnom i vertikalnom signalizacijom obavlja pravna osoba koja obavlja poslove naplate parkiranja uz nadzor nadležnog Upravnog odjela Općine Privlaka.

**Članak 6.**

Javna parkirališta s naplatom svrstavaju se u parkirališne zone.

Parkiranje na javnom parkiralištu s naplatom može biti s ograničenim ili neograničenim vremenskim trajanjem parkiranja.

Parkiralište zone, ograničenja vremena trajanja parkiranja i vrijeme naplate parkiranja određuje Organizator parkiranja uz suglasnost Načelnika Općine Privlaka.

1. **OPĆI UVJETI UGOVORA O KORIŠTENJU JAVNIH PARKIRALIŠTA S NAPLATOM**

**Članak 7.**

Zaustavljanjem ili parkiranjem vozilom na javnom parkiralištu s naplatom vozač, odnosno vlasnik vozila sklapa s Organizatorom parkiranja ugovor o korištenju javnog parkirališta s naplatom uz korištenje dnevne parkirališne karte (u daljnjem tekstu: Ugovor o parkiranju uz korištenje dnevne karte) prihvaćajući opće uvjete ugovora o korištenju javnih parkirališta s naplatom propisanih ovom odlukom.

Smatra se da je korisnik usluge parkiranja na parkiralištu pod naplatom sklopio Ugovor o parkiranju za cijeli dan (dnevna parkirna karta putem naloga) u slučaju da:

- ne istakne kupljenu parkirnu kartu s unutarnje strane vjetrobranskog stakla vozila, u roku od 10 minuta od dolaska na parkiralište,

- ne prijavi parkiranje putem mobilnog telefona u roku 15 minuta od dolaska na parkiralište,

- nema valjanu mjesečnu ili godišnju parkirnu kartu,

- ne koristi ispravnu parkirnu kartu,

- prekorači dopušteno vrijeme parkiranja više od 10 minuta,

- ne koristi parkirališno mjesto sukladno obilježenim horizontalnim oznakama,

- koristi javno parkiralište bez parkirne karte.

- izgubi parkirni listić

- nema vidljivo istaknutu povlaštenu kartu

**Članak 8.**

Ugovorom iz prethodnog članka ove odluke isključuje se čuvanje vozila te odgovornost za oštećenje ili krađu vozila.

**Članak 9.**

Nadzor nad parkiranjem vozila obavlja ovlaštena osoba Organizatora parkiranja (u daljnjem tekstu: Kontrolor).

**Članak 10.**

Za naplatu parkiranja koristi se parkirna karta.

Parkirna karta vrijedi za parkirališnu zonu i vremensko razdoblje na koje se izdaje.

Izgled i sadržaj parkirne karte određuje Organizator parkiranja.

Naplata parkirne karte obavlja se ručno kod kontrolora, automatski putem parkirnog automata, mobilnim telefonom putem SMS poruke ili na blagajni Organizatora parkiranja.

**Članak 11.**

Parkirna karta ističe se s unutarnje strane vjetrobranskog stakla.

Valjana parkirna karta je ona iz koje je vidljivo:

* da je plaćena za vremensko razdoblje u kojem se koristi parkirališno mjesto
* za parkirališnu zonu u kojoj se koristi parkirališno mjesto
* u okviru vremenskog ograničenja trajanja parkiranja

**Članak 12.**

Korištenje parkirališnog mjesta bez naknade dozvoljeno je:

* Vozilima hitne pomoći i vatrogasne službe
* Vozilom MUP-a i HV-a
* Službenim vozilima Općine Privlaka i pravnih osoba u vlasništvu Općine Privlaka

**Članak 13.**

Vozila osoba s invaliditetom imaju besplatno parkiranje na parkirnim mjestima označenim za osobe s invaliditetom pod uvjetom da osoba s invaliditetom upravlja vozilom ili se u vozilu prevozi osoba s invaliditetom-vlasnik vozila.

Kontrolor je ovlašten zatražiti predočenje invalidske iskaznice.

**Članak 14.**

Općina Privlaka zadržava mogućnost rezervacije parkirališta danih na upravljanje Organizatoru parkiranja uz obvezu korisnika rezervacije da podmiri naknadu za korištenje parkirališta.

Naknada za rezervaciju se plaća u iznosu pune visine naknade za korištenje parkirališta.

1. **MJESEČNE I GODIŠNJE PARKING KARTE**

**Članak 15.**

Pravne i fizičke osobe mogu kupiti godišnju parking kartu, pod uvjetom da ispunjavaju sve svoje obveze prema Općini Privlaka.

Cijenu godišnje parking karte određuje Organizator parkiranja uz prethodnu suglasnost Načelnika Općine Privlaka.

**Članak 16.**

Godišnja parking karta može se koristiti samo za vozilo za koje je izdana, a prilikom kupnje iste potrebno je predočiti osobnu iskaznici te prometnu dozvolu.

**Članka 17.**

Registrirani iznajmljivači smještaja mogu koristiti godišnje parking karte za smještajne jedinice.

Cijenu godišnje parking karte za registrirane iznajmljivače određuje Organizator parkiranja uz prethodnu suglasnost Načelnika Općine Privlaka.

Prilikom kupnje godišnje parking karte, registrirani iznajmljivači smještaja dužni su predočiti Rješenje o iznajmljivanju smještaja gostima u domaćinstvu izdano od strane nadležnih tijela.

**Članak 18.**

Pravne i fizičke osobe mogu ostvariti pravo godišnjeg zakupa parkirališnog mjesta u zoni stanovanja odnosno rada.

Parkirališna mjesta u zakupu za vrijeme trajanja zakupa biti će označena slovom «R».

Vrijeme parkiranja na zakupljenim parkirnim mjestima nije ograničeno.

Cijenu zakupa parkirališnog mjesta određuje Organizator parkiranja uz prethodnu suglasnost Načelnika Općine Privlaka.

1. **ZAVRŠNE ODREDBE**

**Članak 19.**

Stupanjem na snagu ove Odluke prestaje važiti Odluka o organizaciji i načinu naplate parkiranja na području Općine Privlaka ( „Službeni glasnik Zadarske županije“ broj 13/11).

**Članak 20.**

Ova odluka stupa na snagu prvog dana od dana objave u Službenom glasniku Općine Privlaka.

KLASA: 362-02/21-01/03

URBROJ:2198/28-01-21-2

Privlaka, 25. veljače 2021. g.

 OPĆINSKO VIJEĆE OPĆINE PRIVLAKA

 PREDSJEDNIK

 Nikica Begonja